АҞӘА, лаҵара 26 – Sputnik, Бадраҟ Аҩӡба. Ареспубликатә хәышәтәырҭаҟны аҵәыҵәрии арацәаҵәыҵәытә гази еиуеиԥшым аҟәшақәа рахь рынашьҭра асистема шьақәдыргылеит, абри атәы Sputnik акорреспондент изеиҭеиҳәеит ахәышәтәырҭа аҳақьым хада Аполлон Гәыргәлиа.
Иара иажәақәа рыла, Ареспубликатә хәышәтәырҭаҟны имҩаныргеит аҵәыҵәрии арацәаҵәыҵәытә гази аԥҟарҭахь, ареанимациахь, агемодиализ аҟәшахьы, ахшараиурҭахь изланеиша иҷыдоу атрубақәа.
Уаанӡа урҭ акрызҵазкуа амаҭәашьарқәа зҭаз ихьанҭоу абаллонқәа шьҭыхны, напыла аҟәшақәа рахь инаргалар акәын, убр азы ахәышәтәырҭа адашьма ҭыԥқәак рҿы иҭаԥҽуп, иҳәоит Гәыргәлиа.
Асистема ҿыц акыр иманшәалоуп, ҟәшацыԥхьаӡа иахьаҿоукуа аӷәқәа кыдуп, агаз шаҟа аҭаху анашьҭразы иҷыдоу аиҭакгақәа амоуп.
"Уажәы ҳара, ашәарҭадара аԥҟарақәа рықәныҟәаразы, абаллонқәа адәаҿы рышьақәыргылара ҳаҿуп, избанзар адунеи аҿы иҟалақәахьеит урҭ аныԥжәалоз. Урҭ уа ҭыԥк аҟны ишьақәҳаргылоит, анаҩс асистемала агаз ахәышәтәырҭа аҩнуҵҟа инаҳашьҭуеит", - иҳәеит аҳақьым хада.
Гәыргәлиа иара убас инаҵшьны иазгәеиҭеит абаллонқәа ахьдыргыло арезервуар аҭыԥан аҵәыҵәритә станциа ыҟазҭгьы еиҳа ишеиӷьхоз.
"Аҵәыҵәри аҳауа иалхны иҳаулар алыршазар бзиан. Ус еиԥш Урыстәыла аклиникақәа жәпакы рҿы иҟоуп, ҳаргьы уи аҩыза ҟаҳҵарц апланқәа ҳамоуп. Ҳаиҳабыра адгылара ҳарҭозар ҳәа ҳгәыӷуеит", - иҳәеит Гәыргәлиа.
Агазқәа рынашьҭра асистема аԥҵаразы аусурақәа мҩаԥыргон москватәи афирмақәа руак ашықәс алагамҭа инаркны.